钦定古今图书集成/明伦汇编/人事典/第078卷 > 《应间》〈有序附后〉前人
## 钦定古今图书集成/明伦汇编/人事典/第078卷 > 《应间》〈有序附后〉前人

有间。余者曰：“盖闻前哲首务，务于下学上达，佐国理
民，有云为也。朝有所闻，则夕行之，立功立事，式昭德
音。是故伊尹思使君为尧舜，而民处唐、虞，彼岂虚言而已哉？必旌厥素尔。咎单、巫咸，实守王家；申伯、樊仲，
实干周邦，服衮而朝，介圭作瑞，厥迹不朽，垂烈后昆，
不亦丕欤！且学非以要利，而富贵萃之，贵以行令，富”
以施惠。惠施令行，故《易》称以大业，质以文美，实由华
兴，器赖雕饰为好，人以舆服为荣。吾子性德体道，笃
信安仁，约己博艺，无坚不钻，以思世路，斯何远矣。曩
滞日官，今又原之。虽老氏曲全，进道若退，然行亦以
需。必也学非所用，术有所仰，故临川将济，而舟楫不
存焉。徒经思天衢，内昭独智，固合理“民之式也。故尝
见谤于鄙儒。深厉浅揭，随时为义，曾何贪于支离，而
习其孤技邪？参轮可使自转，木雕犹能独飞，已垂翅
而还故栖，盍亦调其机而铦诸？昔有文王，自求多福，
人生在勤，不索何获。曷若卑体屈己，美言以相克；鸣
于乔木，乃金声而玉振之。用后勋，雪前吝，婞佷不柔，
以意谁靳也？”应之曰：“是何观同而见异也？君子不患
位之不尊，而患德之不崇，不耻禄之不伙，而耻智之
不博。是故艺可学而行可力也。天爵高悬，得之在命，
或不速而自怀，或羡旃而不臻，求之无益，故智者偭
而不思，阽身以徼幸，固贪夫之所为未得而豫丧也。
枉尺直寻，议者讥之；盈欲亏志，孰云非羞？于心有猜，
则簋飧馔𫗦犹不屑餐，旌瞀以之。意之无疑，则兼金
盈百而不嫌辞”，孟轲以之。“士或解裋褐而袭黼黻，或
委臿筑而据文轩”者，度德拜爵，量绩受禄也。输力致
庸，受必有阶，浑元初基，灵轨未纪，吉凶分错，人用膧
朦，黄帝为斯深惨，有《风后》者是焉。亮之察三辰于上，
迹祸福乎下，经纬历数，然后天步有常，则《风后》之为
也。当少昊清阳之末，实或乱德，人神杂扰，不可方物。
重黎又相颛顼而申理之，日月即次，则《重黎》之为也。
人各有能，因蓺受任。鸟师别名，四叔三正，官无二业，
事不并济，昼长则宵短，日南则景北，天且不堪兼，况
以人该之。夫元龙迎夏，则凌云而奋鳞，乐时也；涉冬，
则淈泥而潜蟠，避害也。公旦道行，故制典礼以尹天
下。惧教诲之不从，有人之不理。仲尼不遇，故论《六经》
以俟来辟。耻一物之不知，有事之无范。所考不齐，如
何可一。夫战国交争，戎车竞驱，君若缀旒，人无所丽。
烛武悬缒而秦伯退师，鲁连系箭而聊城弛柝。从往
则合，横来则离，安危无常，要在说夫。咸以得人为枭，
失士为尤。故樊哙披帷，入见高祖，高祖踞洗，以对郦
生。当此之会，乃鼋鸣而鳖应也。故能同心戮力，勤恤
人隐，奄受区夏，遂定帝位，皆谋臣之由也。故一介之
策，各有攸建，子长谍之，烂然有第。夫《女魃》北而应龙
翔，洪鼎声而军容息，溽暑至而鹑火栖，寒冰沍而鼋
鼍蛰。今也皇泽宣洽，海外混同，万方亿丑，并质“共剂。
若修成之不暇，尚何功之可立？立事有三，言为下列，
下列且不可庶矣，奚冀其二哉？”于兹缙绅如云，儒士
成林，及津者风摅，失涂者幽僻，遭遇难要，趋偶为幸。
世易俗异，事埶舛殊，不能通其变，而一度以揆之，斯
契船而求剑，守株而伺兔也。冒愧逞愿，必无仁以继
之，有道者所不履也。越王勾践事此，故厥绪不永。捷
径邪至，我不忍以投步；干进苟容，我不忍以歙肩。虽
有犀舟劲楫，犹人涉卬否，有须者也。姑亦奉顺敦笃，
守以忠信，得之不休，不获不吝，不见是而不惛，居下
位而不忧，允上德之常服焉。方将帅天老而友地典，
与之乎高睨而大谈，《孔甲》且不足慕，焉称殷彭及周。
聃与世殊技，固孤是求。子忧朱《泙曼》之无所用，吾恨
轮扁之无所教也。子睹木雕独飞，愍我垂翅故栖；吾
感去蛙附鸱，悲尔先笑而后号也。斐豹以毙督燔书，
礼至以掖国作铭，弦高以牛饩退敌，墨翟以萦带全
城，贯高以端辞显义，苏武以秃节效贞，蒲且以飞矰
逞巧，詹何以沈钩致精，奕秋以棋局取誉，王豹以清
讴流声。仆进不能参名于二立，退又不能群彼数子，
愍《三坟》之既颓，惜《八索》之不理，庶前训之可钻，聊朝
听乎柱史，且韫椟而待价，踵颜氏以行止，曾不慊夫
晋楚，敢告诚于知己。

应间序

间者，观余去史官五载而复还，非进取之势也。唯衡
内识利钝，操心不改，或不我知者，以为失志矣，用为
间余。余应之以时有遇否，性命难求，因兹以露余诚
焉，名之《应间》云。